Lastbiler, der transporterer tonstunge læs ved hjælp af strøm fra solceller, og jetfly, der flyver mange hundrede kilometer i timen på strøm fra vindmøller. Det lyder vildt og utopisk, men det er reelt det, man håber kan ske, når såkaldte Power To X-anlæg skyder op i Nordjylland og resten af landet i de kommende år. Tirsdag fik sektoren markant medvind, da klimaminister Dan Jørgensen (S) præsenterede den aftale, regeringen og et bredt flertal i Folketinget har indgået om at sætte 1,25 milliarder kroner af til investering i teknologien, som man håber kan blive banebrydende. Vindmøllestrøm på lager Men hvad er Power To X egentlig? Jo, det er faktisk nøglen til at lagre grøn strøm - og teknologien er, selvom den er kompleks, slet ikke ny. Det handler om at omdanne grøn strøm til noget andet - og i første omgang til brint. Den brint kan efterfølgende bruges direkte i for eksempel biler - eller forædles i kombination med andre stoffer. - Noget af det nyeste er at lave methanol om til flybrændstof, for så får du et bæredygtigt flybrændstof, som også er noget af det, der er oppe i tiden, forklarer Søren Knudsen Kær, der er teknologichef i virksomheden European Energys Power To X-division. Hirtshals Havn i front De 1,25 milliarder kroner, der nu gives i støtte til sektoren, skal være til at bringe og fastholde Danmark i front, når det kommer til Power To X. Grøn strøm har vi nemlig masser af, og når vestenvinden virkelig tager fat, kan de danske vindmøller mere end forsyne vores forbrug - og så er der masser af overskudsstrøm, der kan bruges af Power To X-virksomhederne. En af de virksomheder skyder op på Hirtshals Havn inden 2024. Den og andre virksomheder skal udgøre en grøn "gren" af Hirtshals Havn kaldet Green Port North. Her er Steen Hintze direktør: - Med aftalen lavet i dag, så går man i den rigtige retning. Og det vil jeg godt rose både regeringen og det samlede Folketing for, lyder det fra Steen Hintze, der dog i samme åndedrag er klar med yderligere ønsker til den grønne omstilling. - Man skal arbejde på at få mere vedvarende energi og på at udbygge el-nettet, lyder det. Mange arbejdspladser på spil En udbygning af el-nettet til en fremtid, hvor vi alle kører i el-bil, hvor varmepumper bliver mere og mere udbredte, og hvor store Power To X-anlæg skal fodres med grøn strøm, der kan blive til grønt brændstof, koster mange milliarder og klares bestemt ikke over natten. Og de 1,25 milliarder, der er direkte målrettet Power To X-sektoren, løser ikke problemet. - De 1,25 milliarder er ikke nok, men det er et meget vigtigt rygstød for at få sat skub i det her, forklarer Søren Bjerregaard Pedersen, der er direktør i firmaet Hydrogen Valley i Hobro, der rådgiver om Power To X-projekter og som ser et stort nordjysk potentiale på området. - Det er nordjyske kompetencer og virksomheder, der sidder på den her teknologi, så det betyder rigtig mange arbejdspladser i hele Nordjylland, forklarer han videre.

Opsummering:
1,25 milliarder kroner skal sætte fart på udviklingen af grønne brændsler via den såkaldte Power To X-teknologi. I Nordjylland har teknologien stort potentiale.